VENDIM
Nr. 1/1, datë 28.3.2023

PËR NDREQJE GABIMI

Kolegji i Posaçëm i Apelimit i Gjykatës Kushtetuese të Republikës së Shqipërisë, i përbërë nga
gjyqtarët:
	Albana Shtylla
	kryetare;

	Mimoza Tasi
	anëtare;

	Ina Rama
	anëtare;

	Natasha Mulaj
	anëtare;

	Rezarta Schuetz
	anëtare;

	Sokol Çomo
	anëtar,


mori në shqyrtim në seancë në dhomë këshillimi, më datë 28.3.2023, ditën e martë, ora 16:00, në ambientet e Kolegjit të Posaçëm të Apelimit, me sekretare gjyqësore Adelajda Hiska, kërkesën e bërë nga gjyqtarja relatore, me:
OBJEKT: Ndreqja e gabimeve në shkrim, në vendimin e Kolegjit të Posaçëm të Apelimit, nr. 1 (JD), datë 20.2.2023, që i përket ankimit të z. Shkëlqim Kokona. 
[bookmark: _GoBack]BAZË LIGJORE: Neni 5, pika 3, e ligjit nr. 84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”, nenet 80 dhe 1, pika 2, e ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar, si dhe neni 312, paragrafi i parë i Kodit të Procedurës Civile. 

KOLEGJI I POSAÇËM I APELIMIT,

pasi shqyrtoi në dhomë këshillimi, kërkesën e gjyqtares relatore të çështjes mbi nevojën e ndreqjes së gabimeve në shkrim në vendimin nr. 1 (JD), datë 20.2.2023, të Kolegjit të Posaçëm të Apelimit, që i përket ankimit të z. Shkëlqim Kokona, si dhe pasi e bisedoi atë,

VËREN: 

1. Kolegji i Posaçëm i Apelimit, me vendimin e tij nr. 1 (JD), datë 20.2.2023, ka vendosur mospranimin e ankimit të z. Shkëlqim Kokona kundër vendimit nr. 411, datë 17.12.2021, të Këshillit të Lartë të Prokurorisë “Për caktimin e masës disiplinore ndaj magjistratit Shkëlqim Kokona, prokuror në Prokurorinë pranë Gjykatës së Shkallës së Parë Pogradec”. Vendimi nr. 1 (JD), datë 20.2.2023, është shpallur në datën 23.3.2023 dhe në datën e shpalljes i është njoftuar z. Shkëlqim Kokona, konfirmuar përmes nënshkrimit të tij, si edhe është dërguar për botim në Fletoren Zyrtare.
2. Pas komunikimit të vendimit nr. 1 (JD), datë 20.2.2023, janë konstatuar disa gabime në shkrim në pjesën arsyetuese të tij dhe gjyqtarja relatore, me shkresën nr. {***} prot., datë 27.3.2023, ka njoftuar për këtë konstatim Kryetaren dhe anëtarët e trupit gjykues, duke kërkuar ndreqjen e tyre. 
3. Referuar kërkesës së gjyqtares relatore, nga Kryetarja e Kolegjit të Posaçëm të Apelimit, është nxjerrë urdhri nr. {***}, datë 27.3.2023, për thirrjen e seancës plenare në dhomë këshillimi, në datën 28.3.2023, ora 16:00, për ndreqjen e gabimeve në shkrim në pjesën përshkruese-arsyetuese të vendimit nr. 1 (JD), datë 20.2.2023. Ky urdhër i është njoftuar z. Shkëlqim Kokona dhe palëve të interesuara, Këshillit të Lartë të Prokurorisë dhe Inspektorit të Lartë të Drejtësisë, të cilët kanë konfirmuar marrjen e tij. 
4. Në shkresën nr. {***} prot., datë 27.3.2023, gjyqtarja relatore kërkon ndreqjen e gabimeve në pjesën përshkruese-arsyetuese të vendimit nr. 1 (JD), datë 20.2.2023, për sa vijon:
a) Në faqen 11 të vendimit, pas nënparagrafit të numërtuar 10.4.1, nënparagrafi vijues numërtohet 10.4.2 dhe nënparagrafët më pas numërtohen në mënyrë të njëpasnjëshme në rend rritës;
b) Në faqen 21 të vendimit, në paragrafin 13.7, togfjalëshi “vendimit nr. 411, datë 17.2.2021” zëvendësohet me togfjalëshin “vendimit nr. 411, datë 17.12.2021”. 
5. Trupi gjykues, pasi u njoh me këto konstatime dhe kërkesën për ndreqjen e tyre, duke analizuar paragrafët e pjesës përshkruese-arsyetuese të vendimit, në të cilët janë konstatuar gabimet, çmon se gabimet e konstatuara janë gabime në shkrim, ndreqja e të cilëve nuk ndryshon qëndrimin e Kolegjit qoftë në arsyetimin e vendimit dhe aq më pak në disponimin e tij në pjesën urdhëruese. 
6. Në këto kushte, bazuar në nenet 80 dhe 1, pika 2, e ligjit nr. 8577/2000, si dhe nenin 312, paragrafi i parë të Kodit të Procedurës Civile, Kolegji çmon se është e nevojshme që të kryhet ndreqja e gabimeve të konstatuara në formën e përshkruar më lart, në pjesën përshkruese-arsyetuese të vendimit nr. 1 (JD), datë 20.2.2023, që i përket ankimit të z. Shkëlqim Kokona, duke saktësuar në përmbajtjen e tij, sipas konstatimeve të mësipërme, ndreqje që nuk ndryshon vullnetin e Kolegjit në dhënien e vendimit të sipërcituar.  

PËR KËTO ARSYE,

trupi gjykues i Kolegjit të Posaçëm të Apelimit, bazuar në nenet 80 dhe 1, pika 2, e ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar, si dhe në nenin 312, paragrafi i parë të Kodit të Procedurës Civile, 

VENDOSI:

1. Ndreqjen e gabimeve në shkrim në arsyetimin e vendimit nr. 1 (JD), datë 20.2.2023, të Kolegjit të Posaçëm të Apelimit, që i përket ankimit të z. Shkëlqim Kokona, si më poshtë:
1.1 Në faqen 11 të vendimit, pas nënparagrafit të numërtuar 10.4.1, nënparagrafi vijues numërtohet 10.4.2 dhe nënparagrafët më pas numërtohen në mënyrë të njëpasnjëshme në rend rritës.
1.2 Në faqen 21 të vendimit, në paragrafin 13.7, togfjalëshi “vendimit nr. 411, datë 17.2.2021” zëvendësohet me togfjalëshin “vendimit nr. 411, datë 17.12.2021”. 
2. Ky vendim i bashkohet vendimit nr. 1 (JD), datë 20.2.2023, të Kolegjit të Posaçëm të Apelimit, është pjesë përbërëse e tij dhe botohet në Fletoren Zyrtare.
U shpall në Tiranë, sot, më datë 28.3.2023.

Kryetare: Albana Shtylla 
Gjyqtarë: Mimoza Tasi, Ina Rama, Natasha Mulaj, Rezarta Schuetz, Sokol Çomo 

